Google lader AI fifle med mediernes overskrifter

Google har gjort det igen. Efter en parade af fejlslagne AI-eksperimenter – fra misvisende AI Overviews til mærkelige billedsvar i søgningen – dukker der nu endnu et problem op: Google Discover viser ikke længere mediernes rigtige overskrifter. I stedet præsenteres brugerne for korte, misvisende og tilsyneladende AI-fabrikerede varianter, der i flere tilfælde ændrer hele meningen i en artikel.

Og for dig som læser? Det betyder, at du kan blive sendt afsted med en helt forkert forståelse af historien, allerede inden du klikker. Det skriver The Verge.

Et af de mest opsigtsvækkende eksempler lyder: “BG3 players exploit children.” Overskriften stammer ikke fra en sensationshungrende tabloid, men fra Google Discover – og den har intet med virkelige børn at gøre. Den originale artikel fra PC Gamer handler om en glitch i Baldur’s Gate 3, hvor spillere kan klone digitale børn for at manipulere spillet. Ikke ligefrem en historie om udnyttelse af mindreårige.

Et andet eksempel: En overskrift i Discover lød “Steam Machine price revealed.” Problemet? Valve har aldrig offentliggjort en pris. Den oprindelige artikel fra Ars Technica slog netop fast, at man ikke skulle forvente konsol-lignende priser.

Google indrømmer: “Genereret med AI”

Under artikler i Discover står der nu en lille sætning: “Nogle elementer af dette link er genereret med AI, som kan lave fejl.” Det må man sige, den kan.

Det store spørgsmål er, hvorfor Google overhovedet beslutter sig for at erstatte menneskeskrevne overskrifter — ofte resultatet af redaktørers sved, præcision og vedtagne presseetiske standarder — med fire tilfældige ord fra en model, der ikke forstår nuancer.

Er det et forsøg på at spare plads? At gøre feedet “mere læsbart”? Eller endnu et eksempel på AI for AI’ens skyld?

Google: “Det er bare et lille eksperiment”

Over for The Verge forklarer en Google-talsmand, at “screenshots viser et lille UI-eksperiment for en mindre gruppe Discover-brugere.” Ifølge Google handler testen om at “gøre detaljer om emner lettere at afkode”.

Men det rejser blot flere spørgsmål end svar. For hvad hjælper det brugerne, hvis en AI-overskrift sender dem i en helt forkert retning? Og hvad betyder det for medier, der mister kontrol over det vigtigste greb, de har til at formidle deres historier: overskriften?

Når du scroller på mobilen, træffer du beslutningen om at klikke — eller lade være — baseret på en overskrift. Hvis den overskrift er noget, Google selv har fundet på, og som ovenikøbet kan være direkte forkert, risikerer du:

at blive misinformeret.

at ignorere indhold, du faktisk ville være interesseret i.

at tro, at medier skriver overskrifter, de slet ikke har skrevet.

Kort sagt: Du får et dårligere nyhedsoverblik, og tilliden til medierne får endnu et slag, uden at det er deres skyld.

Google lader AI fifle med mediernes overskrifter